આ નાનકડા લોકવ્રતમાંથી કૃષિ જીવન અને ગોપજીવનનો કેવો મોટો સંદેશો સાંપડે છે ? કૃષિ કન્યા પ્રાર્થે છે ઃ ‘હે બીજ માવડી, બીજું તો કંઈ નથી માગતી પણ હું પરણીને સાસરે જાઉં ને ત્યારે સાસરિયે આટલું સુખ આપજે. અમારે ઘેર ગવરી ગાય હોય, બે રૂપાળા વઢિયારા બળદની જોડ્ય હોય. અમારું આંગણું નીત નીત મહેમાનોથી ઉભરાતું હોય જેથી તાવડી કાયમ ચુલા ઉપર રહે. મહેમાનોને રાત દિ’ રોટલો મળી રહે એટલી ખેડયવાડય, ગાયનું દુઝાણું અને ખેતી માટે બે વઢિયારા બળદિયા દેજે. લોકજીવનમાં આતિથ્યનો પણ કેવો આદર છે !